偶書
作者：歐陽修
朝代：宋

paragraphs: 吾見陶靖節，愛酒又愛閑。
二者人所欲，不問愚與賢。
柰何古今人，遂此樂尤難。
飲酒或時有，得閑何鮮焉。
浮屠老子流，營營盈市廛。
二物尚如比，仕宦不待言。
官高責愈重，祿厚足憂患。
暫息不可得，況欲閑長年。
少壯務貪得，銳意力爭前。
老來難勉强，思此但長歎。
决計不宜晚，歸耕潁尾田。